《奉和佛月大师》
宋代·周行己

朝出太学门，广路长飙飞。如可缁尘微，污我如雪衣。

拟足投清净，入寺扣禅扉。遇彼赏心人，发言破夕霏。

既见弥明句，乃知侯喜微。琅琅发妙语，慰此渴与饥。

小卷大字书，一一各有归。更以金玉赠，万丈生光辉。

日落微云收，明月满书帏。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。